khistorydata/jeongjo-sjw-relations huggingface dataset:
정조 5년
辛丑五月十九日戌時。上御誠正閣。右承旨入侍時。右承旨徐有防。假注書趙衍德。記事官徐龍輔金載瓚以次進伏訖。上命有防讀奏韓文訖。上曰。今此抄錄之際。恐有遺珠之慮矣。又命載瓚讀奏柳文訖。上曰。校館印役。幾至訖境乎。載瓚曰。明當告成矣。命退。承史以次退出。
정조 5년
行都承旨嚴璹藥院直。行左承旨李亨逵坐。右承旨徐有防坐。左副承旨趙時偉坐直。右副承旨金宇鎭坐。同副承旨沈有鎭坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于徐有防曰。傳香承旨奉審後入侍。
정조 5년
行都承旨嚴璹藥房直。行左承旨李亨逵坐。右承旨徐有防坐直。左副承旨趙時偉坐。右副承旨金宇鎭坐直。同副承旨沈有鎭坐。注書二員未差。假注書趙興鎭病趙衍德仕直。事變假注書姜彙鈺仕。
정조 5년
辛丑五月二十一日申時。上御誠正閣。右承旨入侍時。右承旨徐有防。假注書趙衍德。記事官文采五徐龍輔以次進伏訖。上曰。右副承旨入侍。賤臣承命出。與右副承旨金宇鎭。偕入進伏。上曰。日熱近酷。且有旱氣。言念民事。恐致妨農是甚可憫矣。有防曰。連日雨作之餘。暫致小旱。不害爲農作之節矣。宇鎭曰。近來各房公事。當爲逐日入啓。而果以非其時。不得入啓。尙多積置。未納者。何以爲之乎。上曰。明日罷齋後。各房區別。以該掌公事。以爲入啓。可也。上曰。應敎入來乎。有防曰。今以身病。方在呈辭中矣。命退。承史以次退出。
정조 5년
行都承旨嚴璹藥院直。左承旨金尙集坐直。右承旨沈念祖坐。左副承旨李晉圭坐。右副承旨鄭志儉坐直。同副承旨閔鍾顯在外。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于金尙集曰。左承旨右承旨入侍。
정조 5년
吏曹口傳政事。奎章閣直閣單。徐鼎修。
정조 5년
傳于沈念祖曰。義州府尹留待。
정조 5년
下備忘記曰。義州府尹尹承烈下直。長弓一張。長箭一部。片箭一部。筒兒一箇賜給。
정조 5년
傳于金尙集曰。義州府尹入侍。
정조 5년
下備忘記曰。觀此箕伯狀啓。德川郡失火民戶至於三百餘戶之多。而人物燒死。又有一名云。極甚矜慘。許多民人之靡所支接。尤係傷愍。耗穀題給。雖有前例。此不過備例之擧。令備局參考年前西北失火時特敎賙恤之例。卽爲措辭行會。使之依此劃給後草記。
정조 5년
下備忘記曰。觀此畿伯狀啓。事係先朝受敎。而昭載續典。則宗班子之若是蔑法虐民。不但極爲無狀。此等所犯。挽近所未登聞者。如不別般懲戢。來頭之弊。誠有不可勝言。令本道道臣。所謂李益恢稱名人。待用刑時。各別嚴刑後照法重勘。此外諸道狀本之可以覆啓者。卽爲覆啓。如上言狀本之待回下後擧行者。卽令依此決折事。亦令該曹分付各該道。判下狀本中。如又有可以執難者。論理覆奏事。一體分付該曹。
정조 5년
以該房承旨現告。傳于金尙集曰。竝從重推考。
정조 5년
傳于嚴璹曰。承旨前望單子入之。
정조 5년
承旨前望單子入之。沈念祖李晉圭鄭志儉閔鍾顯落點。
정조 5년
傳于金尙集曰。左副承旨入侍。
정조 5년
鄭志儉啓曰。新除授同副承旨閔鍾顯。時在京畿驪州地。斯速乘馹上來事。下諭。何如。傳曰。允。
정조 5년
沈念祖。以弘文館言啓曰。副校理權以綱。旣有只推之命。修撰李頤祥。副修撰柳孟養。謂有情勢。不爲行公。竝卽牌招察任。何如。傳曰。允。
정조 5년
又以成均館官員。以同知館事意啓曰。陞補一年十二抄。逐朔設行。而有過限之事。則當月念間。以限內不得爲之草記事。曾已定式矣。大司成朴師訥。身病猝重。連呈辭單。限內不得役行。令政院稟旨擧行。何如。傳曰。允。
정조 5년
沈念祖啓曰。因成均館草記。當月陞補。大司成朴師訥。身病猝重。限內不得設行。令本院稟旨擧行事。允下矣。大司成朴師訥牌招。使之趁卽擧行。何如。傳曰。允。
정조 5년
以大司成朴師訥。牌不進罷職傳旨。傳于金尙集曰。許遞。
정조 5년
沈念祖。以訓鍊都監言啓曰。依下敎隷陣摠方入格司謁太命喆等二員。各木綿一疋。武藝別監河一淸等十六人。各木綿一疋布子一疋。李虎寬等二人。各木綿一疋。能麽兒入格武藝別監朴理漢等五人。各木綿一疋施賞之意。敢啓。傳曰。知道。
정조 5년
又以兵曹言啓曰。宣傳官權綝。旣蒙直赴恩典。所帶之職。係是南行窠。不可仍帶。呈狀乞遞。今姑改差。何如。傳曰。允。
정조 5년
又以刑曹言啓曰。輕囚罪人徐後修徐曾修楊德福韓碩哲朴重謙洪完壽等。依下敎竝保放之意。敢啓。傳曰。知道。
정조 5년
金尙集。以義禁府言啓曰。時囚罪人申耆擬勘當否。次堂問議大臣。竝與議讞。而今日內以草記擧行事。命下矣。問議大臣。則領議政徐命善以爲。申耆之恇怯逃竄。擅離官守。果如臺臣所論。有關後弊。不但自損體貌而已。則其所照律。似不當只以濫刑勘斷。然取考大明律擅離職役條。有曰。避難因以在逃者。杖一百。罷職役不敍。所避事重者。各從重論。註曰。避難在逃者。各從所犯。重罪科之。今申耆所犯。適符於避難在逃之文。而考其律則不過杖一百罷職役不敍。其視濫刑徒三年之律。反有輕焉。該府之以本罪。擬以徒年。蓋亦取避事重者從重論之義也。雖欲更擬他律。無他旁照之例。依該府議處。以杖一百徒三年施行。恐似得宜。而以臣臆見。不敢擅斷。上裁。何如。行判中樞府事鄭弘淳以爲。官守者效死勿去。卽以有所重而言也。申耆之事。只是事關一身者。恐無不可避之端。其恇怯失措之狀。固有貽羞命吏之罪。而擬之以臨難苟免之律。則似或太深。伏惟上裁。右議政李徽之以爲。臣之愚見。與領相議同。別無可以從重更擬之律。依前議處施行。恐似得宜。惟在上裁。領中樞府事金尙喆。領敦寧府事李溵。病未獻議云矣。罪人申耆乘憤冒禁。自犯濫刑之罪。生怯示弱。終至逃避之境。後弊所關。有不可尋常勘斷。而避難在逃之律。反輕於官吏濫刑之罪。故大臣獻議。亦與臣府初擬之律。意見相同。何以爲之。敢稟。傳曰。城不陷而身先死。不但義無所據。況有衙吏謀殺之變。而若使官長。坐受其刃。則有係綱常。重辱朝廷。爲申耆者。避爲當不避爲不當。耆之擅離官守。非逃也。特避耳。借使拚死守土如趙苞者處之。計無出此。但耆也乘醉決獄。獄不報。使違制用棍。棍又非時。始因經情之擧。竟致眎弱之誚。是謂妄率。故亦壞損執此而擬勘。容或無怪。斷之曰。逃竄。得不太重。臺疏中請以守土者棄官逃走之律。論而按律。令守城而棄去者斬。註曰。不固守棄去。不分陷與不陷云云。然則耆可當此律乎。予則曰。大不然。官奴造變。尙有三省之法。吏奴差殊。縱不會鞫。豈可與其吏。混置重辟乎。臺疏論列。實關後弊。大臣獻議極甚的確。依初律決放。可也。
정조 5년
鄭志儉。以義禁府言啓曰。丹城前縣監林最遠拿囚之意。敢啓。傳曰。知道。
정조 5년
又以義禁府言啓曰。保放罪人申耆。依初律決放事。命下矣。申耆依初律。杖一百收贖。告身盡行追奪。徒三年定配。而黃海道海州牧望汀驛。定配所。以議啓內辭意。具罪目。依例發遣府羅將。押送配所。何如。傳曰。允。有功議則各減一等。
정조 5년
又以義禁府言啓曰。保放罪人申耆。杖一百收贖。告身盡行追奪。黃海道海州牧望汀驛。徒三年定配事。草記。批旨內。有功議則各減一等事。命下矣。申耆六代祖黯。平難原從功臣云。功減一等。杖九十收贖。告身盡行追奪。徒二年半定配之意。敢啓。傳曰。知道。
정조 5년
大司憲李聖圭疏曰。伏以。臣於日昨。忽伏承長憲除旨。臣誠惝怳隕越。靡所容措。見職雖曰宿硏。爲任不比曩昔。凶逆層出。懲討方張。有非如臣譾劣。所可濫切。反覆循省。夫豈有一分冒膺之勢。而且以金吾議讞事。重速臺評。踪地兢蹙。縮伏俟勘。日前賓對。竟犯違傲之科。分義惶悚。益無所容。果然堂疏論斥。至有譴罷之請。臣於此。尤不勝瞿然慙恧之至。前後咎責。俱屬臣身。公議迭發。辜犯層積。雖荷聖度涵容。不賜允許。而區區自靖之義。何敢晏然冒據於風憲之任乎。玆敢露章自刻。仰瀆崇嚴。伏乞聖明。亟降威罰。以肅朝綱焉。臣雖不敢以言職自居。而義重沐浴。不容泯默。略此附陳焉。噫嘻痛矣。夫合辭中諸逆。實是往牒所無者。尙今假息。終靳允從。王章由是日壞。人心由玆漸惑。而至於鄭妻龜柱。卽諸賊之根柢。群凶之窩窟。尤何可一刻容貸於覆載之間。而海島薄竄。視息猶存。一年二年。不加誅戮之常刑。今日明日。便成故紙之陳談。古今天下。寧有是哉。國榮之千罪萬惡。不可殫擧。而至若休致一疏之肆發不道之語。院啓一句之顯露無君之腸。卽渠斷案。負犯如此。而天討不行。只施歸還之薄罰。而竟使徑斃於牖下。其何以懲亂逆而伸國法乎。樂純之三大罪。昭布無餘。而其姪逆節。愈益彰露。則論其罪惡。初無異同。國榮旣已物故之後。其所以怨國逞凶者。慮無所不至矣。豈可使偃處郊坰。自同無故之人也哉。惟彼德相。外假抄選之名。內懷媒進之計。附麗國賊。受嗾投疏。四字凶言。眞贜自露。究厥罪犯。自有當律。煥億之窮凶極憯。向來儒臣之疏。言之盡矣。慫慂誘脅。一聽國榮之指使。揣摩營爲。但隨國榮之顧朶。視乃叔以奇貨。作國榮之倀鬼。顧其情節。有浮其叔。噫。三司之論。實出於擧國共公之情。設鞫置辟。雖不可輕施於藏刑之日。而姑先安置。亦不容暫緩於嚴討之時。伏願殿下。竝賜允愈焉。臣無任激切屛營祈懇之至。答曰。省疏具悉。所陳悉諭諸批。卿其勿辭行公。
정조 5년
判義禁韓光會。同義禁尹坊聯名疏曰。伏以。臣等。俱以庸愚之姿。猥當議讞之任。昏謬之失。固以自料。而卽伏見持平李羽晉疏本。則以申耆議律之不審。論斥備至。而批旨之下。譴罰未加。臣等。不勝瞿然。慘悚之至。申耆之前後擧措。俱極駭妄。而只斷以違禁濫刑之科者。誠以逃走一款。旣是問目之外。且無當施之律。而徒配之典。蓋亦從重論也。今此臺臣。言甚峻。論以大體。臣等。固當受以爲罪。然法外之文罪。非臣府之所敢擅便。而旣被侵斥之言。自速僨誤之辜。揆以廉隅。其不可晏然仍據也。決矣。況此問議有命。而以臣私義。勢難冒當。敢陳短章。仰瀆崇嚴。伏乞聖慈。俯垂諒察。特命鐫削臣等之職。以謝臺議。以安私分。千萬幸甚。臣等無任屛營祈懇之至。答曰。省疏具悉。卿等勿辭行公。
정조 5년
辛丑五月二十二日申時。上御誠正閣。義州府尹入侍時。義州府尹尹承烈。同副承旨沈有鎭。假注書趙衍德。記事官文采五徐龍輔。以次進伏訖。上曰。義州府尹進前。承烈進伏。上曰。見爾頗久矣。承烈曰。再昨年後。今始獲登前席矣。上曰。邊門鎖鑰。爲任不輕。而近聞邊禁。專致解弛云。爾其下去。惕念申禁。且西土自是用武之地。而近尙文治之習云。此亦關西痼弊。爾則以祛文尙武之政。爲治。可也。承烈曰。關西雖是用武之地。若使全昧文學。則下民必不知親上死長之義。不可以偏廢其文矣。上曰。予豈不知其是也。而今玆西土之民。全不尙武。雖或從文。而終不知親上死長之義。則必致兩失之患。此亦不難乎。以玆爲弊。前後飭敎者多矣。承烈曰。臣才雖不逮。謹奉聖敎矣。命有鎭讀宣諭別諭訖。上曰。何當發程乎。承烈曰。今將發行矣。命承烈先退。上曰。御營大將入侍。采五承命出去。與御營大將李昌運偕入進伏。上曰。授卿此任。便是特簡。卿其體予深意。殫竭秉公。可也。昌運曰。臣本無寸功。叨此不世之恩。惶恐感激。不知爲辭矣。臣年至七旬。遽當此任。含恩念私。惟有一死而已矣。上曰。卿自西土上來。或有可奏之事乎。昌運曰。臣待罪兵營時。以馬兵換革事。以爲狀聞矣。上曰。狀啓何時入來乎。有鎭曰。數日前果爲到院。而以非其時。姑未入啓矣。上曰。先陳狀辭。昌運曰。臣之西土居官。已至三次。熟知其軍政之痼弊矣。關西自是用武之地。而近尙儒業。全抛武技。至於馬兵之一額有闕。輒難充代。若或充代。則一村騷擾。如蹈死地。此蓋出於不尙武技之致。且論其所費。則一番赴操。用不下三十金矣。其所鞍馬。皆是借來之件。論以軍制。則西土異於他道。而如是無實。不可不趁卽釐正處矣。臣於戊辰年待罪祥原時。軍額之充代。猶勝於今。故僅得釐正。而近來則民俗不古。人心漸巧。稱以業文。潛囑鄕任。一得其任。則惟子若孫。俱免軍役。故關西之武技漸廢。軍額難充者。良以此也。臣於在營時。目下軍務。一時爲急。故有所論啓矣。上曰。關西比他道有異。可以先武後文之地也。俄者義州府尹之以親上死長之義仰對者。實非用武之本意。今者關西之弊。專出於避武從文之致。卿之所論。誠有意見。予甚嘉尙矣。昌運曰。以臣所見言之。則昔者馬兵。今以別武士換名。每年試才。拔其高等。論啓直赴。其次四方營十五名。以相當窠付料。則人皆樂赴。大抵軍伍務精。不在多矣。臣以此等釐革事。與前道伯鄭尙淳。有所相確而論啓。此外無軍務長遠之策矣。上曰。卿言。甚合宜矣。上曰。卿家前有將任乎。昌運曰。故訓將李森。爲七寸曾大父矣。上命退。諸臣以次退出。
정조 5년
行都承旨嚴璹藥院進。行左承旨金文淳未肅拜。右承旨金尙集坐直。左副承旨李晉圭坐直。右副承旨鄭志儉坐。同副承旨閔鍾顯在外。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于嚴璹曰。諸承旨持公事入侍。
정조 5년
傳于嚴璹曰。左承旨馳詣健元陵奉審。局內諸陵。亦爲奉審以來。
정조 5년
金尙集。以奎章閣言啓曰。今日是考功日次。而提學金鍾秀在外。提學一員直提學一員俱未差。不得擧行。原啓目。待後日次。竝爲磨勘以入之意。敢啓。傳曰。知道。
정조 5년
金尙集。以奎章閣言啓曰。直閣徐鼎修有身病。待敎鄭東浚藥院入直。以檢書官代直之意。敢啓。傳曰。知道。
정조 5년
傳于金尙集曰。承旨前望單子入之。
정조 5년
承旨前望單子入之。金文淳落點。
정조 5년
傳于李晉圭曰。新除授承旨解由勿拘。
정조 5년
下備忘記曰。閣務院務。俱係劇任。自多相妨。乍除旋解。太近無實。且今前望。竝在坐罷中。右承旨沈念祖。吏曹參議仍任。
정조 5년
以統制使徐有大狀啓。以海毒熾盛。半乾全鰒進上。不敢循例封進。惶恐待罪事。傳于金尙集曰。勿待罪事。回諭。
정조 5년
以全羅監司徐有隣。罪人金相翊物故啓本。傳于李晉圭曰。徒流案爻周。
정조 5년
金尙集。以禮曹言啓曰。因嶺南御史李時秀。關西御史柳誼。湖西御史李鼎運別單書啓。各道內忠孝烈行人。分等草記事。稟定矣。詳考各該道書啓。則慶尙道善山故士人金頊。星州士人金宗澤妻曺氏。平安道龜城使令郭金山妻吳召史。鄕人張鳳翼妻全氏。鄕人崔應哲妻李氏。鄕人許溥妻金氏。寧邊官奴愛男及其父內隱福。故出身李葵。故出身李承春。故千摠李繼芳。故出身李大立。鄕人高天極。安州鄕人李鳴謙妻金氏。兵營吏朴文周妻鄭召史。价川通引洪禹績妻林召史。邑人高德一妻李召史。成川鄕人李賢龍妻朴氏。鄕人羅台珠妻李氏。鄕人朴鴻涉妻李氏。宣川軍官劉夢麟夢龍兄弟。慈山鄕人韓光臨妻李氏。洪忠道溫陽士人朴運默妻洪氏。沃川士人鄭㝡煥妻朴氏。良人池岳只等旌褒事也。金頊。九歲失怙。執喪以禮如成人。以終三年。年已向老。居母喪。亦能如禮。因而病瘁將死。負於人辭廟適聞迅雷。問母氏驚否。言訖而絶。其純誠篤行。已是感歎。而母病時。吮癰斷指嘗糞。俱係表異之績。在朝家勸民善俗之政。合施褒贈之典。金宗澤妻曺氏。其夫病革。刺股灌血之不足。至於割股肉烹進。如是者再。終使夫病獲瘳。若非只知有夫不知有己而急於療夫之疾。未覺割膚之爲苦者。則必不能爲此。其苦心血誠。令人擊節。宜施給復之典。以示褒奬之意。郭金山妻吳召史。夫死之第三月夜。飮滷自決。隣里閱其家藏。其舅冬衣。新縫以置。蓋其捨命殉夫。其志已決。而念其舅禦寒之具。手自親縫於臨死之際。留置篋中者。其純心血誠。可謂孝烈竝美。朴文周妻鄭召史。自刎於夫死之日。被救得蘇而未寡時所着之衣。終三年不解。竟於禫畢之日。飮藥就死。孀前一衣。訖于三年。其志絶悲。一死之計。久而靡解。終能成就於制闋之日者。比之倉卒辦死。尤有難焉。竝施旌閭之典。以爲褒勸之道。張鳳翼妻全氏。崔應哲妻李氏。許溥妻金氏。李鳴謙妻金氏。洪禹績妻林召史。高德一妻李召史。李賢龍妻朴氏。羅台珠妻李氏。朴鴻涉妻李氏。韓光臨妻李氏。俱有與夫竝命之節。不可使泯沒無稱。竝令本道蠲其煙戶之役。以示優異之意。官奴愛男。當丁卯之亂。從節度使南以興入安州城。城陷。以興登醮樓欲自焚。麾去從人。愛男攀檻不去曰。公旣死於國。我當死於公。終不去。與之俱焚。事載忠愍祠碑及邑誌。又於該府官奴案愛男名下。懸錄以安州戰亡。去丙寅年。自該府。造位牌置官奴廳。官給祭需。使校生將校。春秋祀之。其父內隱福。亦於戊午深河之戰。從軍戰亡。該府續案。亦以渡遼戰亡懸錄。愛男之臨難奮義。捨生如歸。能辦死長之義。此實士君子所難。而以賤隷而能之。況又父子俱死於國事。世濟其美。求之史牒。亦不可多得。臣熤。待罪本府時。考之文跡。得之留傳。亦欲以此事上聞朝廷。以爲闡幽發潛之道。而趑趄愼重。因之未果。今此繡衣褒啓。又如是丁寧。合施別般褒奬之典。出身李葵。壬辰之亂。大駕西狩。幸臨本府。葵以戶長。祗迎境上。痛哭陪扈。自願從征。癸巳回鑾時登武科。爲巡邊使李薲幕裨。南下至尙州赤巖。深入賊陣。中丸而死。出身李大立。卽深河戰亡出身李承春之子。同時戰亡李繼芳之從姪。丁卯之亂。入鐵甕城。受將令出城覘賊。爲賊所擒。不屈而死。此亦昭載邑誌。信而可徵。李葵則南下時無所騎。得李薲所賜馬以從。葵戰亡而馬猶存。葵之奴狀訴於薲。還納其馬。其狀尙在於本府。臣熤。亦嘗見其狀而信其事矣。愛男特許旌閭。李葵施以贈職之典。以爲樹風聲激頹俗之道。愛男之父內隱福。李大立之父承春及李繼芳。劉夢麟夢龍兄弟。俱有深河戰亡之節。亦極嘉尙。而竝施旌褒。事涉煩猥。世代已遠。其子孫有無。亦不可知。則給復之典。亦無可施之處。不得已置之。李大立不屈而死。旣載於邑誌。則有非從軍戰亡者之比。而不屈時事蹟。今無文字之可據。旌贈之外。無他可施之典。今姑置之。高天極。親在善養。親沒善居喪。廬墓二十年。終身於墓側者。殊甚嘉尙。令本道特蠲戶役。朴運默妻洪氏。其夫病革。潛懷利刃。欲殉於屬纊之時。爲家人所奪。得免致命。則遽乃收淚怡色。以慰其老姑之心。密裁書札。告訣于私親。又飮毒藥而死。與其父同日而葬。其節苦矣。而其志則烈矣。其在褒尙之道。宜施蠲復之典。鄭㝡煥妻朴氏。在室而母病垂絶。斫指灌血。夫病將死。先飮藥昏仆。爲人扶抱。蹶然而起。走入夫屍之側。與其夫死同日時。蓋其與夫倂命之烈。實資於母病斫指之孝。則有非尋常一節之比。實合旌閭而褒奬之。池岳只。望見村焰。歸視其家。火燃于家。而其母入於烈焰之中。排蹴其妻之抱止。躍入火中。與其母同死。其誠孝之卓犖。實有大過人者。如此之人。旌褒之典。宜在首先。而旌贈復戶等典。俱係恩典。臣曹不敢擅便。上裁。何如。判付啓。倂依草記施行。
정조 5년
金尙集。以實錄廳郞廳。以摠裁官意啓曰。本廳粉板郞廳李運彬。謄錄郞廳任長源。俱有身病勢難行公。今姑減下。其代。前掌令兪岳柱粉板郞廳差下。權知承文院副正字李萬榮。謄錄郞廳差下。使之察任。何如。傳曰。允。
정조 5년
李晉圭。以備邊司言啓曰。因平安監司金華鎭狀啓。德川郡失火民戶。令備局參考年前西北失火時特敎賙恤之例。卽爲措辭行會。使之依此劃給後草記事。命下矣。昨年咸興火災時。因特敎會付穀。每戶各一石。以折米題給一年身役。許令蠲減。被災民人所負新舊逋。一竝停退。各人所逋中㝡久條。特爲蕩減矣。今亦依此例擧行事。今方措辭行會於本道道臣處。燒死人段。依此例題給者外恤典。別爲擧行事。一體知委之意。敢啓。傳曰。知道。
정조 5년
兵曹口傳政事。副司果。兪岳柱。
정조 5년
嚴璹。以吏曹言啓曰。慶州府尹李鎭翼。靈光郡守李義寬。竝當日內催促下送後草記事。命下矣。自臣曹發牌催促。則慶州府尹李鎭翼。纔已下去。靈光郡守李義寬。親病危重。勢難離捨云。雖緣情理之切迫。屢次催促之下。終不發行。事甚未安。本曹請推之外。無他可施之罰。何以爲之。敢稟。傳曰。罷職。
정조 5년
李晉圭。以戶曹言啓曰。因燈燭房內官先啓手本。時御所差備內諸處。依定式定訃士。與次知中使。奉審摘奸後。不可不修改處及雨漏處。別單書入。分付紫門監。着實修改。本曹堂上郞廳。監董擧行。擇日始役之意。敢啓。傳曰。知道。
정조 5년
又以訓鍊都監言啓曰。宣仁門北邊宮墻二間許頹落處。以弘化門入直砲手十名。除出守直事。自兵曹草記矣。弘化門入直砲手十名除出。限修築間守直之意。敢啓。傳曰。知道。
정조 5년
又以禁衛營言啓曰。本營千摠柳孝源。以時任別軍職。勢難兼帶察任事。屢度請遞。今姑改差。何如。傳曰。休紙。
정조 5년
又以刑曹言啓曰。排設房軍士書房色軍士作罪。仍本役爲奴事。命下矣。排設房軍士福乭。慶尙道泗川縣。書房色軍士占乭。全羅道興陽縣。仍本役爲奴。竝卽押送之意。敢啓。傳曰。分揀。
정조 5년
又以義禁府言啓曰。慈母山城前別將金復源拿問處之事。傳旨啓下矣。金復源。前以他罪。徒三年定配於黃海道瑞興縣龍泉驛。依例發遣府羅將拿來。何如。傳曰。允。
정조 5년
持平李羽晉啓曰。臣庸愚巽懦。本不合於淸朝耳目之選。而柏府除命。忽下於夢想之外。義急沐浴。略伸沫血之討。事在目下。兼付納蕘之忱。及承聖批。一二仰陳。俱未蒙允。此莫非臣之言行。素自下劣。忱誠不能上孚之致。臣方撫躬慙恧之不暇。卽伏見金吾草記批旨下者。以臣疏中申耆事。論列之失當。致有實關後弊之敎。臣於是。尤不勝惶懍愧悔之至。皆臣所論。論耆之恇怯嚇喝。不思坐鎭之策。蒼黃奔匿。以貽朝廷之羞。區區愚見。竊自謂守土之臣乃於平日無事之時。怵於悍吏之持刃。擅棄官守。恇攘逃竄。則他日緩急之慮。有不可勝言。且使猾吏頑氓。無以知朝廷命吏之凜然不可犯。故臣之隱憂。實出於尊事面戒後弊之意。而所謂棄官。煞異於棄城。非欲必置耆於重辟而然也。只緣臣辭不達意。自歸於信已妄言之科。臣何可一刻晏然於臺次乎。請命遞斥臣職。答曰。勿辭。亦勿退待。
정조 5년
行都承旨嚴璹藥院進。行左承旨李亨逵坐。行右承旨金文淳坐。左副承旨徐有防坐直。右副承旨金宇鎭坐。同副承旨李晉圭坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
李晉圭。以奎章閣言啓曰。奉謨堂奎章閣。今五月朔望後奉審。以明日進詣擧行之意。敢啓。傳曰。知道。
정조 5년
傳于李晉圭曰。右副承旨入侍。
정조 5년
傳于嚴璹曰。左承旨入侍。
정조 5년
傳于徐有防曰。左副承旨入侍。
정조 5년
傳于金文淳曰。新除授承旨牌招。
정조 5년
承旨前望單子入之。李亨逵徐有防落點。
정조 5년
傳于嚴璹曰。左承旨試官入侍。
정조 5년
有政。吏批。判書洪樂性牌不進。參判金夏材式暇。參議沈念祖進。行左承旨李亨逵進。吏批啓曰。判書洪樂性牌招不進。參判金夏材式暇。小臣獨政未安。何以爲之。敢稟。傳曰。只出緊任。又啓曰。大司成。今當差出。而擬望之人乏少。承旨竝擬。何如。傳曰。允。又啓曰。忠州牧使。今當差出。而本州以湖西劇邑。物衆地大。素稱難治。不可不擇差。同道及他道未準朔守令。竝擬。何如。傳曰。允。以韓光近爲副校理。洪文泳爲修撰。鄭一祥爲右尹。申大升爲兵曹參議。任希敎爲驪州牧使。吳大益爲靈光郡守。鄭志儉爲大司成。金履安爲忠州牧使。再政。以宋持常爲西原縣監。兵曹佐郞洪文泳仍任事。承傳。
정조 5년
兵批。判書李衍祥病。參判尹坊入直進。參議申大升未肅拜。參知未差。左副承旨徐有防進。副司直。朴師訥。
정조 5년
傳于李晉圭曰。坐直承旨入侍。
정조 5년
辛丑五月二十四日辰時。上御誠正閣。都承旨入侍時。行都承旨嚴璹。假注書趙衍德。記事官趙錫晦文采五以次進伏訖。上曰。六和湯。問于醫官。若無所害。則加進二貼。似好矣。命書榻敎曰。左承旨入侍。賤臣承命出。與左承旨金文淳。偕入進伏。命文淳讀奏全羅道靈巖殺獄狀啓。文淳讀奏。上曰。狀啓中氣絶二字。皆在於無冤錄矣。今以此二字。指爲實引者。是可怪也。文淳曰。果然矣。讀訖。上曰。同副上來云耶。文淳曰。姑未知矣。上曰。何當上來乎。文淳曰。居在驪州。計其日字。則明當發程矣。上曰。金宇鎭承牌乎。文淳曰。今始出牌。故姑未入來矣。命書傳敎曰。西原縣監之代。今日政擇差。未下直守令與新除守令。皆令明日辭朝。又命書傳敎曰。毋得數日移擬之意。曾有飭敎。近皆久任。而軍色郞未滿數朔者。今日政。遷除館職。殊甚不審。政官推考。兵曹正郞洪文泳仍任。書訖。命退。承史以次退出。
정조 5년
辛丑五月二十四日未時。上御誠正閣。抄啓文臣製述科次入侍時。二直提學沈念祖。前直閣鄭志儉。行左承旨李亨逵。假注書趙興鎭。記事官趙錫晦文采五以次進伏訖。上命念祖進前讀試券。念祖讀至九天試劵。上曰。此劵所作。專不致精。章句綴拾。實無可觀矣。命書外等。仍命曰。此試券。出付內閣。更爲製進之意。卽爲分付於所製人處。賤臣承命出。分付內閣後回入。上曰。此是入直人所製之劵乎。賤臣曰。果是入直人云矣。上曰。更爲催促。拆榜前。卽爲捧入。賤臣承命出捧進。上命志儉讀奏。上曰。此與前製。何如耶。志儉曰。稍優於前作。而別無疵病矣。考訖。命拆榜。李益運以三下居魁。朴宗正等。亦以三下居次。仍命退。諸臣以次退出。
정조 5년
行都承旨嚴璹坐。行左承旨李亨逵坐直。行右承旨李敬養坐。左副承旨徐有防坐。右副承旨金尙集坐直。同副承旨李晉圭坐。注書二員未差。假注書趙興鎭病趙衍德藥院直。事變假注書姜彙鈺仕。
정조 5년
藥房都提調鄭弘淳。提調鄭民始。副提調嚴璹口傳啓曰。夜間湯劑煎入之後。尙未承症候加減。下情伏不勝悶鬱。臣等。率醫官入侍。議定繼進當否爲宜。敢此仰稟。惶恐敢啓。答曰。知道。病勢大體別無添劇。一時之症。又不容過慮。卿等不必診對議藥。而試利之劑。有難長服。今姑更進一貼。且觀來日動靜。停止爲穩矣。
정조 5년
李敬養啓曰。行右承旨金文淳。今日不爲仕進。卽爲牌招。何如。傳曰。允。
정조 5년
傳于李敬養曰。右承旨許遞。前望單子入之。
정조 5년
承旨前望單子入之。丁範祖落點。
정조 5년
傳于李敬養曰。新除授承旨敍用。牌招察任。
정조 5년
李亨逵啓曰。新除授同副承旨丁範祖。時在江原道原州地。斯速乘馹上來事。下諭。何如。傳曰。許遞。前望單子入之。
정조 5년
傳于金尙集曰。新除授承旨牌招察任。
정조 5년
兵曹口傳政事。以金文淳爲副司直。
정조 5년
徐有防。以宗簿寺官員。以提調意啓曰。卽伏見江原道觀察使金憙狀本。則江陵府五臺山璿源閣上層都里木四箇。衝椽四箇。椽木七十箇。大樑一箇。衝樑一箇。朴工板四立。板墻十六立。蓋板平高臺椽檻風遮板。下層柱木四株都里木二箇。衝椽四箇。椽木一百二十七箇。蓋板平高臺椽檻等。盡爲腐傷。一時爲急云。莫重璿閣之腐傷。至於如此。事甚驚慮。趁卽修改。不容少緩。依例發遣本寺郞廳。使之修改。何如。傳曰。今此執頉處。便是改建。非比一時雨漏或些小頹圮。則昨秋奉審之舊伯。何不狀請修改乎。維樑與柱。皆是巨材。見今農時。役民斫伐。大是意外之事。狀到後。卽欲提敎。而姑待稟處之如何矣。草記無論理之語。但請改建。如以事體之重大爲然。則何不請以待秋成擧行乎。此草記勿施。當該堂上推考。該監司守令。俱有不審之失。從重推考。更待秋成。道臣親審後狀聞。待回下擧行。
정조 5년
徐有防。以內醫院官員。以都提調提調意啓曰。御醫終制後。依舊例還屬本院事。命下矣。御醫李養善安世淵李文載方孝民。議藥同參。李行訥。鍼醫李敏德。旣已闋服。依例還屬本院。令該曹付軍職。冠帶常仕。何如。傳曰。允。
정조 5년
李亨逵。以訓鍊都監言啓曰。本局千摠田翊顯。身病猝重。勢難察任。改差。何如。傳曰。允。
정조 5년
徐有防。以內醫院官員。以都提調提調意啓曰。議藥同參前監牧官柳源。旣遞外任。依例還屬本院。令該曹付軍職。冠帶常仕。何如。傳曰。允。
정조 5년
李亨逵啓曰。卽者。義禁府都事來言。時囚。今日捧供以入事。命下。而判義禁韓光會。同義禁尹坊。謂有身病。同義禁金文淳。未付軍職。堂上不備。不得開坐云。判義禁韓光會。同義禁尹坊。卽爲牌招。金文淳。令該曹口傳付軍職。一體牌招開坐。何如。傳曰。允。
정조 5년
又以義禁府言啓曰。平安監司金華鎭狀啓據刑曹粘目內。德川郡守沈默之。移本府處之事。允下矣。沈默之。時在任所云。依例發遣府羅將拿來。何如。傳曰。允。
정조 5년
又以義禁府言啓曰。江華府留守徐浩修狀啓內。南陽府使姜游拿問處之事。啓下矣。姜遊今方待命。卽爲拿囚之意。敢啓。傳曰。知道。
정조 5년
又以義禁府言啓曰。慶尙監司李文源狀啓據刑曹粘目內。晉州牧使尹勉遠。移本府處之事。允下矣。尹勉遠。時在任所云。依例發遣府羅將拿來。何如。傳曰。待待命拿囚。
정조 5년
徐有防。以義禁府言啓曰。丹城前縣監申匡堯拿囚之意。敢啓。傳曰。時囚。今日捧供以入。
정조 5년
禁府啓目。丹城前縣監林最遠申匡堯等原情云云。問目內辭緣。泛稱遲晩。竝只刑推得情。何如。判付啓。除刑推議處爲良如敎。
정조 5년
又禁府啓目。南陽府事姜游原情云云。問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。付過放送爲良如敎。
정조 5년
又禁府啓目粘。豐川府定配罪人李尙佐。徒限旣滿。依例放送之意。分付道臣。何如。判付啓。依允。
정조 5년
又禁府啓目粘。靈巖郡定配罪人金必澤。徒限旣滿。依例放送之意。分付道臣。何如。判付啓。依允。
정조 5년
又刑曹啓目粘。殺獄罪人崔海。依前同推。期於輸情之意。分付道臣。何如。判府啓。此獄肯綮。雖在於被刺與自刺之分。而崔海之刺。田連山之自刺。竝姑捨是。參之詞案。推以常情。首先起鬧者崔海也。末後結果者崔海也。一則崔海。二則崔海。崔海之爲正犯。斷無可疑兺不喩。但以被刺自刺一事言之。謂之被刺。萬無疑晦是遣。謂之自刺。毫不近似是如乎。海是兩班。連山卽常漢。而干犯奴卜男。又是海族人奴屬兺除良。連山始與卜男之子倭得。相與爭鬨是如可。海也右袒卜男。欲打連山。至與卜男。共手合力。終成殺死之變。毋論刺之由己由人。殺連山者。非海伊誰。國有三尺。償命爲重。海可逭此律乎。況旀卜男。在崔海爲族奴。在倭得爲父。在連山爲隻。爲卜男者之心。固欲脫崔海於死罪。雪倭得之宿憤是去乙。奈之何反爲連山立幟。同推之招。頭面之供。皆以爲海拔佩刀。手刺連山云爾乎。卜男非不知崔海往日右袒之恩。非不念渠子當初被辱之事。而事端難掩。蹤跡已綻之故。自不得不吐實輸款。卽此一節。海之爲首。尤不難知是遣。連山則不飮酒。崔海則醉酒。不飮酒者自刺乎。醉酒者刺人乎是旀。崔海則佩刀。連山則不佩刀。拔刃而刺人。可乎。奪刃而自刺。可乎。雖曰連山之爲人極獰極悍。前此與人鬪鬨之時。每每持刀咆哮是如爲有乃。持刀擬人易。奪刃自刺難。以易較難。太不襯着兺不喩。各人招內。崔海之兄淑。奪刀投棄是如爲有置。借使連山。果奪海刀自刺其身。則在淑與海。固爲大幸。故不仍置於死者手中。乃反奪而棄之。甘就殺人之律乎是旀。道伯又以連山手中無刃痕。謂無遮截之事是如。仍作自刺之明據是乃。此亦有大不然者。被刺殺獄。前後何限。而未聞死者手中。皆有刃㾗是如乎。今其爲說。無幾於穿鑿之歸乎。又於再啓中。始也以被刺爲不可。中焉以自刺爲不可。末乃斷之曰。刃傷云云者。終涉苟艱。若謂之刃傷。則一遭刃傷。必有疾噤之聲。豈可至再至三。至於死境。而視其刃勢。噤口無語乎是乙喩。由前由後。崔海無可生之端。有必殺之跡。此所以求說不得。憫然于中者也。然而抑有一事之合商量者。海卽癡騃未成人之人也。使卜男臀打連山。不過啐酒肆毒之擧。觀渠慍發於不猛杖。執石塊擲卜男之狀。而蓋知其兒戲之兒戲。且觀渠供。尙未成娶云爾。則以兒戲之事。仍作故犯之罪。日次同推。竟至瘦死是隱。則是道伯生之。而予乃殺之也。且念原情定罪。又係此獄之參倚處。南原府殺獄罪人崔海。特爲減死。絶島勿限年定配爲良如敎。
정조 5년
又刑曹啓目粘。罪人朴亨道。係是重獄。臣曹不敢擅便。上裁。何如。判付啓。罪人朴亨道。惟其可恕之義。不但予意爲然。道狀曹啓。皆無他意。可謂僉謀純同。令道臣卽爲酌放後狀聞事。分付爲旀。該府使朴光迪事段。眞所謂是可忍也。孰不可忍也。雖欲急於遂非。豈容如彼設計。其爲無狀。殆有甚於不法。如許手段。更畀字牧。不特無以戢他守令而已。唉。彼無告。皆將爲搗膝誣服之鬼。所當直令勿復檢擬。而猶從三思之義。姑不下敎爲去乎。光迪乙良。令該府更爲拿囚。以此査啓及判付內辭意。發問目嚴問口招以聞爲良如敎。
정조 5년
又刑曹啓目粘。殺獄罪人尹龍云獄事。上裁。何如。判付啓。不欲苟同。無怪或然。而濯舊從新。亦何不可乎。與湖南前伯回啓中崔海事。可謂一而二也是置。朝家欽恤之政。凡係無奈何之獄。尙念必求生之方是去等。況此獄事段。道狀曰。可疑。曹啓又曰。可疑。此固可疑兺除良。到今仁興物故之後。一獄元無兩元犯。速卽決折。不至失刑。密陽府殺獄罪人尹龍云。參酌定配爲良如敎。
정조 5년
辛丑五月二十五日酉時。上御誠正閣。右副承旨入侍時。右副承旨金尙集。假注書趙衍德。記事官徐龍輔金載瓚以次進伏訖。上曰。摛文院講義中館前祗迎。以祗送載錄者。是何故也。載瓚曰。此是誤印而然矣。上曰。左承旨入侍。賤臣承命出。與左承旨李亨逵。偕入進伏。上命讀江原道江陵璿源閣頹圮狀啓。宗簿寺草記。亨逵。讀奏。上曰。左副在於關東時。似知此閣之狀矣。尙集曰。臣之在營時則別無如許頹圮之患矣。上曰。果如狀報。致此頹傷。則閣內。當何如耶。一時甚急。事當改建。而農務方劇。實難始役矣。尙集曰。聖敎誠然矣。上曰。昨秋爾其奉審乎。尙集曰。昨秋以爲巡審。則初無頹圮之漸矣。上曰。今春新道伯以爲巡審乎。尙集曰。臣果聞之。則新伯未能春奉審云。蓋璿源閣。在於五臺山最高處。故有難春秋奉審而然矣。上曰。當此農隙之方殷。實難經始之役。則該道臣。雖或以開役狀聞。本寺之不請待秋直以改建論稟者。事甚可怪矣。仍命書草記判付。又命讀全羅道南原崔海殺獄啓目。亨逵讀奏。上曰。前完伯之凡爲狀啓者。擧皆善爲。而至於崔海事。終未詳覈。甚可怪也。論其獄情。以刀剚人。寧有再犯之理乎。亨逵曰。揆以常理。似當然矣。上曰。崔海事。專出於蒙騃所致。而且年未勝冠云。以此成獄。抑有矜悶。如有一分可據之端。則欲傅生路。而今此道臣論啓。必以償命爲辭。何以則爲好耶。亨逵曰。觀此道啓。則實無傅生之望。而特以聖上好生之德。以爲處分之外。無他道矣。命書判付曰。崔海減死。絶島定配。又命讀密陽殺獄罪人尹龍云啓目。尙集讀奏訖。上曰。龍云事。非但有可疑之端。當初同犯人。旣已定配致死。則以一獄之事。似無兩元犯致命之事矣。亨逵曰。聖敎誠然矣。仍命書判付曰。參酌定配。又命讀楚山殺獄罪人朴亨道啓目。上曰。該府使朴光迪之論報。雖出於掩諱初檢官之計。而莫重獄情。如是爽報者。寧有如許道理。極甚無狀矣。仍命書判付。上曰。江原道有幾箇殺獄乎。尙集曰。關東則只有三箇獄。而昨冬已有處分矣。言其獄體。則三人俱以考復之人。特許傅生之澤。此實是聖德事。而其時使此三人。聽受傳敎則三箇人。雀躍官庭。頌恩泣下云矣。上曰。洪川獄情。何如。尙集曰。具時奉。果是首犯。而朴省生則本以京居之人。寓接於時奉之家。而其時事實。專出於爲主人救護之事。論以元犯。則具時奉。似不免償命之律矣。亨逵曰。臣亦聞之。時奉雖是元犯。畢竟致殺。朴省生當之云矣。尙集曰。此獄自有先後之別。時奉是爲元犯矣。上曰。申耆事。臺臣之論以重律者。太涉過矣。我國扶持者。只有名分。而今此官吏謀殺官長。此非例樣變怪也。若使申耆。不爲起避。坐以受刃。則便是浪死。今反以此。作爲罪案者。豈其成說乎。李羽晉之請以重勘者。予則曰非矣。揆以國法。自有其律。該縣所犯之吏。當施犯上之律。卿等知悉。亨逵等曰。聖敎至當矣。上曰。徐祖修果爲依初牢囚乎。申飭獄官。無或緩忽。可也。仍命退。諸臣以次退出。
정조 5년
行都承旨嚴璹藥院進。行左承旨李亨逵坐。行右承旨李敬養坐直。左副承旨徐有防坐直。右副承旨金宇鎭坐。同副承旨李晉圭坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于李亨逵曰。右承旨入侍。
정조 5년
以江原監司隱結狀啓回啓。傳于李晉圭曰。旣有還下送之敎。此啓目。出給本曹。原狀本。使之改修正上送。該房之今至多日。迄無提稟之故。始得於公事軸以下。寧有如許事體。政院擧行之慢忽。可謂愈往愈甚。該房承旨。捧現告以入。
정조 5년
下備忘記曰。格式自格式。曲諒自曲諒。此宰臣。予不欲强令行公於見任。向於一重臣。旋卽許解。意非不在。同義禁金文淳許遞。
정조 5년
下備忘記曰。往又來耳。曠爲問焉。拖及半載。況値農節。通津府使柳孝源。祥原郡守鄭駿采。皆令明日辭朝。
정조 5년
下備忘記曰。銀臺金吾。法無應滯之文。原續大典。不惟不載錄。況在先朝。已以此事。至有筵稟定式。而特因備考中誤錄定式前該曹謄錄。向者一宰臣。據是遞任。其後以無於法之故。毋得援例事。明有受敎則此等小事。未幾又復因循。若此則所下傳敎。將作弁髦乎。槪是政院。伊時未卽知委於各司而然也。伊時該房承旨。指名現告以入。到今捧納。尤極曚昧。事雖微細。所係則大。當該承旨。從重推考。原疏還出給。事屬先朝受敎。而自有前後之別則不可以自下誤編之句語。仍作金石之典矣。文獻備考職官考兩銓雜令條中。金吾堂上拜承旨及此八字。令藝閣收聚諸本。洗補以頒。
정조 5년
徐有防。以奎章閣言啓曰。卽見守直監書所報。則今番雨水。閣內諸處。多有滲漏。所當依定式登時奉審。而旣有今夜則勿爲之命矣。待明朝奉審之意。敢啓。傳曰。知道。
정조 5년
徐有防。以兵曹言啓曰。卽接西營入直禁衛哨官手本。則拱北門左邊宮墻二間許因雨頹圮云。令紫門監爲先以杻把子堅實圍排。限修築間西營入直禁衛軍十名除出。嚴加守直之意。敢啓。傳曰。知道。
정조 5년
又以兵曹言啓曰。卽接南所衛將牒報。則敦化門東邊水門。爲今日雨水所觸。鐵箭一隻有違傷處云。令紫門監爲先以體大木堅實堅立。限修築間御營軍八名除出。嚴加守直之意。敢啓。傳曰。知道。
정조 5년
又以禁衛營言啓曰。本營分授拱北門左邊宮墻二間許頹圮處。西營入直軍十名除出把守事。自兵曹草記矣。西營入直軍十名除出。別武士一人率領。限修築間輪回晝夜守直。而西營元入直軍四十名內十五名。前日頹圮處。已爲把守。餘數不多。宮墻外巡邏。勢難分排出番。鄕軍十名。使之添入警巡之意。敢啓。傳曰。知道。
정조 5년
又以義禁府言啓曰。平安前監司鄭尙淳査啓據刑曹覆啓判付內。該府使朴光迪。令該府拿囚嚴問口招以聞事。命下矣。朴光迪。時在慶尙道大丘地云。依例發遣府書吏拿來。何如。傳曰。允。無或遲滯。所遣府吏處。嚴加申飭。刻期趲程。不多日內拿囚。
정조 5년
又以義禁府言啓曰。洪忠前監司洪秉纘狀啓據刑曹覆啓內。忠州前牧使李壽勛。令該府拿問處之事。允下矣。李壽勛。時在任所云。依例發遣府書吏拿來。何如。傳曰。允。
정조 5년
李亨逵。以御營廳言啓曰。本廳來閏五月六月兩朔應立後部後司屬黃海道五哨軍兵六百七十名。已爲逢點整齊矣。閏五月初一日與右司軍兵替代立番後。舊軍放送之意。敢啓。傳曰。知道。
정조 5년
又以御營廳言啓曰。本廳千摠柳文植。身病甚重。勢難察任。改差。何如。傳曰。允。
정조 5년
又以御營廳言啓曰。本廳來七月八月兩朔應立前部前司屬慶尙左道五哨軍兵。來六月二十五日。京中逢點。七月初一日。與後部後司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 5년
又以禁衛營言啓曰。來七月當十二番後部中司屬慶尙右道五哨軍兵。來六月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 5년
又以禁衛營言啓曰。來閏五月當十一番後部左司屬慶尙右道五哨軍兵逢點實數六百五十二名。已爲點閱整齊。來閏五月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 5년
刑曹啓目粘。古阜郡金彦成徒三年限滿。依法典放送之意。分付。何如。判付啓。依允。
정조 5년
又刑曹啓目粘。罪人姜渭白依律照勘之意。分付。何如。判付啓。依允。
정조 5년
又刑曹啓目粘。向前朴光迪。依右律施行。何如。判付啓。功減一等爲良如敎。
정조 5년
又刑曹啓目粘。李𤧣等罪狀。依右律施行。何如。判付啓。鄭觀采。功減一等。李東泰。功議各減一等爲良如敎。
정조 5년
又刑曹啓目粘。博川前郡守李憲默。令該府拿問處之。何如。判付啓。依允。
정조 5년
又刑曹啓目粘。罪人申光斗。依法典勘處之意。分付道臣。何如。判付啓。依允。
정조 5년
又刑曹啓目粘。徒三年定配罪人金仁必等。旣已限滿。竝依法典放送之意。分付道臣。何如。判付啓。依允。
정조 5년
又刑曹啓目粘。孟山縣徒三年定配罪人金廷三。今已限滿。依法典放送之意。分付。何如。判付啓。依允。
정조 5년
又刑曹啓目粘。定配罪人安運重。逃還本土物故。元籍官。未卽發覺。忠州牧使李壽勛。令該府拿問處之。何如。判付啓。依允。
정조 5년
行都承旨嚴璹藥院直。行左承旨李亨逵坐。行右承旨李敬養坐。左副承旨徐有防坐直。右副承旨金宇鎭坐。同副承旨李晉圭坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
以吏曹參議沈念祖牌不進罷職傳旨。傳于李晉圭曰。只推。
정조 5년
徐有防。以弘文館言啓曰。新除授副校理韓光近。卽爲牌招察任。何如。傳曰。允。
정조 5년
以副校理韓光近牌不進罷職傳旨。傳于徐有防曰。只推。
정조 5년
徐有防啓曰。吏曹參議沈念祖。旣有只推之命。一體牌招開政。何如。傳曰。允。
정조 5년
徐有防。以禮曹言啓曰。卽接宗廟署所報。則去夜雨餘。宗廟正殿北階上二間許。自第一層至第五層。全然頹圮云。正殿至近之地。有此頹圮之患。依前例慰安祭。不卜日今二十九日設行。有頉處。待晴擇日修改。何如。傳曰。允。
정조 5년
有政。吏批。判書洪樂性牌不進。參判金夏材進。參議沈念祖進。行左承旨李亨逵進。以朴天行爲副修撰。李𡊠爲禮曹參判。林蓍喆爲兵曹參知。鄭昌聖爲兼同義禁。安廷玹爲綾州牧使。黃昌源爲宜寧縣監。
정조 5년
兵批。判書李衍祥進。參判尹坊病。參議申大升入直。參知未差。行右承旨李敬養進。以李𡊠蔡弘履徐有大爲副摠管。副司直。閔鍾顯金宇鎭趙時偉沈有鎭丁範祖。副司果。金鼎鎭柳源。
정조 5년
徐有防。以奎章閣言啓曰。卽見守直監書所報。則今番雨水。奉謨堂北簷滲漏。所當依定式。登時奉審。而旣有今夜則勿爲之命矣。待明朝奉審之意。敢啓。傳曰。知道。
정조 5년
又以奎章閣言啓曰。臣等。進詣閣內。今番雨水滲漏諸處奉審。則奉謨堂東北間第二楹壁上樑間一處雨水滲漏。仰壁壁土剝落於卓子上。而奉安櫃子則不至有頉。奎章閣東邊北邊兩處簷端仰壁。有滲濕處。書香閣東簷西簷各一處。微有滲濕之痕。皆有窩西挾軒仰壁上及東邊第三間簷端各一處。俱有滲漏之痕。待晴卽爲修改之意。敢啓。傳曰。知道。
정조 5년
以宗廟令鄭彦昇拿處傳旨。傳于李晉圭曰。分揀。
정조 5년
傳于徐有防曰。今日祭文製進玉堂。一竝罷職。
정조 5년
傳于徐有防曰。莫重代撰文字。不能成樣。當該知製敎推考。他知製敎卽爲製進。
정조 5년
傳于徐有防曰。國體所在。萬萬寒心。吏曹堂上。一竝更卽牌招。斯速開政。
정조 5년
李亨逵啓曰。旣有句管之命。則逐日仕進。所爲何事。許多承敎之事。未見一事半事之了當。甚至已修正之日記。亦不能申飭檢書官。使之恪勤擧行。事體所在。萬萬寒心。二直提學沈念祖。從重推考。其委折問啓事。命下矣。問其直提學沈念祖則以爲。臣奉職無狀。觸事潰劣。辜恩負罪。居常惶懼。以日記事言之。旣承句管之命。修正之遲滯。已極萬萬稽緩。而亦不能申飭檢書官。卽速正書於修正之後。遷延時日。致煩嚴敎。惶恐之極。不知所達云矣。敢啓。傳曰。知道。嗣後振拔枓擻。無或如前徒勞徒勤也。近來勤勞閣事。無出此閣臣。特坐氣不帥志。每致種種此等做錯。益念弦韋之戒。必也矯捄前非事。知悉。
정조 5년
下備忘記曰。渠輩俱以賤微之蹤。獲差檢書之窠。可謂猥濫。而曾未幾何。近來擧行。反生怠慢之心。冊子修正之下敎。已至屢朔。無一字正書。竝與草本而修正之敎。不過百分之一。大抵凌分蔑法之弊。每在此等之類。況二直提學。旣有句管之命。則逐日仕進。所爲何事。許多承敎之事。未見一事半事之了當。甚至已修正之日記。亦不能申飭檢書官。使之恪勤擧行。事體所在。萬萬寒心。二直提學沈念祖。從重推考。其委折問啓。
정조 5년
李晉圭。以兵曹言啓曰。卽接西道參軍牒報。則訓鍊都監所授彰義門北邊第一城廊近處體城三間半頹圮云。令繕工監爲先杷子圍排。分授軍門。急速修築。而把守軍兵。亦令該軍門量宜定送。限修築間各別守直之意。分付。何如。傳曰。允。
정조 5년
又以訓鍊都監言啓曰。都監分授都城彰義門北邊體城三間半。因雨頹落。令該軍門急速修築。把守軍。量宜定送。限改築間守直事。自兵曹草記入啓矣。今日爲始。砲手二十名。將校率領。輪回守直之意。敢啓。傳曰。知道。
정조 5년
又以御營廳言啓曰。本廳分授敦化門東邊水門鐵箭違傷處。限修改間東營入直御營軍八名除出。嚴加守直事。自兵曹草記矣。東營入直軍八名除出。限修改間晝夜輪回守直之意。敢啓。傳曰。知道。
정조 5년
又以刑曹言啓曰。卽接訓鍊都監移文。則本局砲手裵東伊。以瑞興陞戶。欲受其齋需。假稱母喪。僞作訃書。來示其本哨。現發本營。箇箇自服。照律嚴處云。故捉來東伊。査問委折。則假稱母喪。僞作訃書。情節無辭遲晩。事係倫常。依法典以杖一百流三千里照律。杖則收贖。咸鏡道端川府定配所。卽爲押送之意。敢啓。傳曰。允。
정조 5년
辛丑五月二十七日巳時。上御誠正閣。左承旨入侍時。行左承旨李亨逵。假注書趙衍德。記事官趙錫晦文采五以次進伏訖。上命書傳敎曰。觀此禮曹草記。廟官所報極其矇然。但曰北階。此簷階乎。苑階乎。又不言何時頹圮。尤爲疎忽。旣云昨日雨餘則昨日有頉。乃於今日食後始得聞之。入直官。若能恪勤。安有是也。當該官員拿處。玆事每欲提敎而未果。廟殿宮此等有頉處。此後一邊報該曹。一邊入直官來告於該房轉稟。敬遵修改時廟官來告之。受敎爲之事。分付。又命書傳敎曰。禮房承旨馳詣宗廟。卽爲奉審以來。仍命曰。宗廟奉審。卽速往還。其日入直郞官。問名以來。賤臣承命出傳。上曰。曾於永禧殿月臺頹圮時。卽有擧動之事。至於宗廟。亦有此例否。考諸院誌以聞事。分付。賤臣承命出傳。仍命退。承史以次退出。
정조 5년
行都承旨嚴璹坐。行左承旨李亨逵坐直。行右承旨李敬養坐。左副承旨徐有防坐。右副承旨金宇鎭坐直。同副承旨李晉圭坐。注書二員未差。假注書趙興鎭病趙衍德仕直。事變假注書姜彙鈺仕。
정조 5년
傳于徐有防曰。禮房承旨傳香後。奉審以來。
정조 5년
傳于李亨逵曰。軍士房承旨入侍。
정조 5년
徐有防。以奎章閣言啓曰。奉謨堂及閣內諸處雨漏處。待晴修改事。允下矣。修改日子。令日官推擇。則來閏五月初八日辰時十二日辰時爲吉云。以何日擧行乎。敢稟。傳曰。初八日爲之。
정조 5년
李晉圭。以弘文館言啓曰。副校理韓光近。旣有只推之命。卽爲牌招察任。何如。傳曰。允。
정조 5년
李晉圭。以兵曹言啓曰。卽接西道參軍牒報。則訓鍊都監所授彰義門北邊第一城廊近處體城三間半。昨日頹圮。故已爲把守矣。今日連接處二間又爲頹圮云。令繕工監杷子圍排。分授軍門。一體修築。而把守軍兵。亦令該軍門量宜加定。與前把守軍。合力守直之意。分付。何如。傳曰。允。
정조 5년
又以訓鍊都監言啓曰。都監分授都城。彰義門北邊體城三間半。昨日頹落矣。連接二間。今日又爲崩頹。一體修築。把守軍量宜加定事。自兵曹草記入啓矣。砲手十名。加數定送。與前把守軍。輪回守直之意。敢啓。傳曰。知道。
정조 5년
徐有防。以御營廳言啓曰。依傳敎。應講純通本廳哨官金啓漢處。木綿二疋。布子一疋。從厚施賞之意。敢啓。傳曰。知道。
정조 5년
有政。吏批。判書洪樂性進。參判金夏材牌不進。參議沈念祖式暇。左副承旨徐有防進。以宋銓爲正言。朴天衡爲副校理。鄭淵淳爲修撰。
정조 5년
兵批。判書李衍祥病。參判尹坊入直進。參議申大升替直。參知未差。同副承旨李晉圭進。無政事。
정조 5년
徐有防。以摠戎廳言啓曰。今此親臨試講命下之後。本廳把摠金履煥。屢次催促。未及待令。其所慢忽之狀。萬萬痛駭。如此之人。不可置之於將官之任。爲先汰去。待用棍時從重科治計料。而不能檢飭之罪。臣實難逭。惶恐待罪之意。敢啓。傳曰。知道。聞是家遠云。勿汰。只決棍。卿則勿待罪。
정조 5년
又以義禁府言啓曰。時囚罪人申匡堯告身。盡行追奪。徒三年定配。又五年禁錮事照律。公事判付內。功減一等啓下矣。申匡堯功減一等。告身盡行追奪。又五年禁錮。江原道寧越府楊淵驛。徒二年半定配。而以議啓內辭意具罪目。依例發遣府羅將。押送配所。何如。傳曰。允。
정조 5년
兼吏曹判書洪樂性疏曰。伏以。臣於藥院直中。忽伏承東銓除命於千萬夢想之外。驚惶震懍。罔知攸措。徑出禁門。退伏私次。轉益惝怳訝惑。誠不知誤恩之何爲以至此也。念臣空疎衰杇。百無一能。而惟我殿下。曲加翦拂。濫垂倚毗。前後所被恩渥。天高海深。雖使臣隕結糜粉。未足以酬其萬一。則赴蹈湯火。固所甘心。至於官職。有除輒膺。不計當否者。只爲殫竭筋力。以爲一半分圖報之道矣。惟此東銓之職。卽臣僨敗之地。至今追思。寢夢猶愕。然以臣私義之危苦言之。則似此情勢。實有未暇論者。臣世受國恩。簪纓百年。而未嘗處權要。得以傳守拙規。保全家族。不幸近世門戶太盛。威勢日隆。轉以亂逆層生。覆亡相繼。私心憤痛。萬倍他人。闔門相戒。惟在避遠權要。而臣之兄弟。數年以來。迭居兩銓。環顧朝端。殆無倫比。每一念及。心驚膽掉。慄慄危懼。大抵貪權樂勢之人。初非可論。而雖使謹愼者當之。此職異於他職。不貪權而權自至。不樂勢而勢自張。權至勢張。則人怒鬼猜。理所必至。若使臣等。徒知貪戀恩寵。徒知嚴畏分義。前年今年兄據弟據。於東於西。一出再出。輪流叨冒。若固有之。顚敗之患。如執左契。私忱之憂懼。姑捨之。在殿下全保世臣之盛德。得不惻然而矜念哉。君臣猶父子。有此危苦之情。而安敢不痛陳乎。設令臣。凜凜畏。一出叩謝。萬無蹲仍。又復引入。如是之際。尤豈不徒傷國體耶。竊伏覸殿下之於凡百臣僚之出處。未嘗或强拂迫督。俾失所守。瞻聆所在。孰不感歎。臣雖微賤若不得同被曲遂之澤。而獨失守株之迷。則亦豈不有憾於天地之大耶。反復揣量。有萬分必辭之義。無一毫可進之勢。玆敢披瀝肝血。略暴哀懇。伏乞聖明。俯垂諒察。亟許鐫免。以全微諒。仍治臣逋慢之罪。以肅朝網。千萬幸甚。臣無任屛營祈懇之至。答曰。省疏具悉。勿辭行公。
정조 5년
辛丑五月二十八日辰時。上御誠正閣。軍士房承旨入侍時。行左承旨李亨逵。假注書趙衍德。記事官趙錫晦文采五。以次進伏訖。上命書傳敎曰。年例造弓有等第試射。合設於內中日。而中日近不爲之之故。不得等第弓品。申飭之時。不可因仍停撤。軍士房承旨與兵判訓將知弓品堂上。進詣北營等第試取以來。沒技則例有直赴加資之典。只沒技人修試記入啓。射員數小。弓數則倍簁。先試柳葉箭。次試片箭事。該房知悉。射員則宣傳官全數進參。入直禁軍扈衛軍官局出身外營入直訓局馬兵禁御騎士應射中。分付。又命書榻敎曰。北營別造弓等第開坐時。入直禁軍扈衛軍官局出身馬兵騎士等。各其將領率。領除標信應試後還入直。又命書傳敎曰。各軍門射講。今久廢却。射則或可自下肄習。而講亦着意爲之否。欲試勤慢。訓局內外營入直堂上堂下將官禁御外營入直堂上將官及領軍把摠哨官。指南講。當親試午後待令。訓將旣赴他試所。禁御將爲試官。使之一體來待。上曰。今此日長如年。未暮前。可以畢試乎。亨逵曰。似當然矣。命退。承史以次退出。
정조 5년
辛丑五月二十八日午時。上御春塘臺。親臨將官試講入侍時。左副承旨徐有防。右副承旨金尙集。假注書趙衍德。記事官文采五徐龍輔。以次序立訖。上曰。將臣盡爲入來乎。有防曰。禁御兩將。已爲入來。而摠戎使。方以身病。未能來待矣。上曰。能麽兒郞廳。盡爲待令乎。掌務官進前奏曰。一員未差。一員曾於二月差出。而今方在外矣。上曰。前有飭敎。而旣是二月差出者。則焉敢尙今在外。事甚痛駭。卽令汰去。其代與未差之代。竝爲差出事。分付。賤臣承命出傳。上曰。試官率講員行拜禮事。分付。賤臣承命出傳。御營大將李昌運。禁衛大將李敬懋。直閣徐鼎修。率講員行四拜禮訖。掌務官呼講員名。以次進講兵學指南。至朴載仁進講。上曰。是誰也。敬懋對曰。故水使朴載河之弟矣。上曰。爾經何官乎。載仁曰。曾經長興府使矣。上曰。爾以何事見遞乎。對曰。以饋問養厚事。先罷後拿矣。上曰。守禦使亦率講員。行拜禮後入參講席事。分付。賤臣承命出傳。守禦使鄭民始。率講員。行四拜禮訖。講員以次進講。上曰。各軍門將官。無一人善講者。此則大將之責也。御將則除拜屬耳。似或無怪。而至於禁將。若能平日以有申飭。則寧有如許講例。尤極駭然。如此大將。從重推考。可也。講訖。命書傳敎曰。今番試講。意在考勤慢。而各營將官臨文。擧皆聱牙不成樣。惟御營哨官金啓漢一人。突誦上下編。其在激勵之道。不可無賞。令該營門從厚施賞。他營將官。皆甚無形。其中禁營爲尤甚。該大將難免重勘。而姑從三令之意。爲先從重推考後。更當有考試之擧。復如今日之無實。則該營大將。不可不從重論罪。竝令知悉。書訖。命撤試講。諸將臣承命退出。上仍詣暎花堂。命內閣諸臣入侍。賤臣承命出。與徐浩修鄭民始徐鼎修。偕入進伏。上曰。今番考選冊子。以校館鑄字印出。則何如。民始曰。若以外方開板。則亦多有弊。今使校館印役。果爲合宜矣。上曰。若以校館鑄字印出。則雖明日。可以始役乎。浩修曰。此則然矣。上曰。印役時。卿其看檢。可矣。浩修曰。謹當奉敎矣。上曰。今此印役。動費數月乎。民始曰。似不過一望矣。上曰。自晦日始役。限以百餘件印出。可也。命退。諸臣以次退出。
정조 5년
辛丑五月二十八日酉時。上御誠正閣。軍士房承旨入侍時。行左承旨李亨逵。假注書趙衍德。記事官趙錫晦文采五。以次進伏訖。上曰。試才中或有科出者乎。亨逵曰。應射人。合爲三百七十人。而原無沒技者矣。上曰。馬兵應試者。果以爲好耶。亨逵曰。古無是例。而便是特恩。故渠輩皆爲欣悅矣。命讀試記。亨逵讀奏。上曰。優等者。誰也。亨逵曰。武藝別監李秀漢爲三中。其外又有貫二中邊二中。而武藝廳爲居首。宣傳官中李儒敬爲二中矣。上曰。所試弓品。果何如。亨逵曰。今番造弓。擧皆好品云矣。仍奏曰。試畢後。訓將與別將徐有大皆爲來待。何以爲之乎。上曰。皆令出去事。分付。賤臣承命出傳。上曰。今此吏判。無端辭避。其果欲效前判堂之事乎。前判堂則末乃出肅。謂有先訓。故以其禮使之意。特爲許免。而今玆吏判之引義。卽與金熤。大有異焉。或以重臣之勢。輕視朝廷而然乎。揆以分義。不當如是。卿其言之。亨逵曰。吏判引義。誠過當矣。上命書傳敎曰。吏判近日事。不但駭惑而已。與重臣金熤處義。不可同日而語矣。此重臣。自三銓亞銓。至于長銓。而無不行公。又於今番復據之後。亦已出脚。屢赴政席。而忽於日前筵中。張皇辭懇。以萬萬不當之說。把作禦口之資。續見疏本。聽之未了。不覺寒心。是迫令予必遞己職也。今日朝廷分義。雖曰掃如。不料廷臣無難之習。一至於此。雖以輔國重臣之故。原疏不出給。而今則予何多言。已有筵敎。自可聞悉。重臣之出不出。所係君綱臣分。政院知悉。玉堂多窠。與參判參議牌招開政。書訖。上曰。卿今坐直。必須申飭。期於出仕。而若不仍出開政。則卿亦有不善另飭之罪。更加惕念。至於牌去來則勿爲呼望也。仍命退。承史以次退出。
정조 5년
行都承旨嚴璹藥院進。行左承旨李亨逵坐。行右承旨李敬養坐。左副承旨徐有防坐直。右副承旨金宇鎭坐。同副承旨李晉圭坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
以來初一日輪對。取稟。傳于徐有防曰。爲之。
정조 5년
徐有防。以奎章閣言啓曰。直閣徐鼎修。待敎鄭東浚。俱以身病。勢難入直。以檢書官代直之意。敢啓。傳曰。知道。
정조 5년
李晉圭啓曰。明日次對。兩司當爲進參。除在外外。未肅拜呈告人員。竝待開門牌招。何如。傳曰。允。
정조 5년
傳于徐有防曰。二直提學入侍。
정조 5년
傳于李晉圭曰。同副承旨入侍。
정조 5년
以平安監司金華鎭道內罪人逃躱及逃還申飭事狀啓。傳于李晉圭曰。觀此箕伯狀啓。論列精詳。大抵諸道狀本。無論某事。其中最有條理者。莫勝於本道。每庸嘉之。以此狀辭觀之。枚擧流來逃躱之數。亦是他道臣所未能爲之事也。道伯之言旣如此。不可一向抛置。卿與道伯。相議最久年條。可合頉下之類。一竝爻周。可合跟捕之類。亦卽刷來。爲宜。他道亦皆準此。卿其知悉擧行事。下刑曹。
정조 5년
以全羅道殺獄罪人査啓判付擧行事狀啓。傳于李晉圭曰。其中金明郁宋益秋鄭大仁李己石卲昌務等。旣有更査之命。査啓從當來到。判堂將此判付及原文案。與伊時本曹回啓參閱。預皆看詳。以爲從後稟處之地。
정조 5년
行都承旨嚴璹藥院進。行左承旨李亨逵坐直。行右承旨李敬養坐。左副承旨徐有防坐。右副承旨金宇鎭坐。同副承旨李晉圭坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于徐有防曰。大臣備局堂上引見。
정조 5년
徐有防。以奎章閣言啓曰。今日是考功日次。而提學金鍾秀在外。提學一員直提學一員。俱未差。不得擧行。原啓目。待後日次。竝爲磨勘以入之意。敢啓。傳曰。知道。
정조 5년
吏曹口傳政事。奎章閣提學兪彦鎬仍任事。承傳。
정조 5년
兵曹口傳政事。司直兪彦鎬。副司果徐龍輔鄭東浚金載瓚李集斗。
정조 5년
徐有防。以實錄廳郞廳。以摠裁官意啓曰。本廳史役方張。校正郞廳朴天衡所帶館職。依例許遞。使之專意史役。何如。傳曰。允。
정조 5년
又以弘文館言啓曰。本館上番校理徐有成。以禁衛營從事官。本營上下坐起時。今日晝仕出去之意。敢啓。傳曰。知道。
정조 5년
又以弘文館言啓曰。副校理韓光近。旣有只推之命。與新除授副修撰朴天行。一體牌招察任。何如。傳曰。允。
정조 5년
兵曹口傳政事。副司果。朴天衡。
정조 5년
李亨逵。以義禁府言啓曰。慈母山城前別將金復源拿囚之意。敢啓。傳曰。知道。
정조 5년
行都承旨嚴璹藥院直。行左承旨李亨逵坐。行右承旨李敬養坐直。左副承旨徐有防坐直。右副承旨金尙集坐。同副承旨李晉圭坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于李亨逵曰。左承旨入侍。輪對官入侍。
정조 5년
傳于徐有防曰。出六翰林竝來待。
정조 5년
徐有防啓曰。因內關啓辭。被抄文臣當月。親臨製述。以初三日爲之事。命下矣。處所以何處爲之乎。敢稟。傳曰。以春塘臺爲之。
정조 5년
徐有防。以訓鍊都監言啓曰。本局哨官李福遠。身病甚重。勢難察任。改差。何如。傳曰。允。
정조 5년
又以御營廳言啓曰。今閏五月初二日。景慕宮展拜時。依兵曹節目。集春營入直軍二十名。領軍把摠南正周。哨官金錫憲率領。月覲門左邊設布帳外排立。東營入直軍三十名。把摠李泰亨。哨官崔壽聃率領。宮大門外把守。而竝待標信出用。解嚴後。還入直間。集春營哨官張宅基。東營哨官李光玄。代直之意。敢啓。傳曰。知道。
정조 5년
李晉圭。以義禁府言啓曰。唐津前縣監閔百準。拿問處之事。傳旨啓下矣。閔百準以安城郡守。時在任所云。依例發遣府羅將。拿來。何如。傳曰。允。